ร้องยุติธรรม บังคับคปภ. จ่ายหนี้คืน
ผู้เสียหายสัมพันธ์ประกันภัย ร้องกระทรวงยุติธรรมไม่ได้เงินชดเชยบริษัทเจ๊ง จาก คปภ.
8 ก.ย. 2559

ผู้เสียหายสัมพันธ์ประกันภัย ร้องกระทรวงยุติธรรมไม่ได้เงินชดเชยบริษัทเจ๊ง จาก คปภ.
แหล่งข่าวจากกระทรวงยุติธรรม เปิดเผยว่า เมื่อวันที่ 7 ก.ย.ที่ผ่านมา ได้มีกลุ่มผู้เสียหายจากการล้มละลายของบริษัท สัมพันธ์ประกันภัย ระหว่างปี 2549-2550 ที่ไม่ได้รับเงินชดเชยค่าสินไหมเข้ายื่นหนังสือให้กระทรวงยุติธรรม เพื่อเร่งรัดกรมบังคับคดี ให้ส่งเรื่องไปยังกองทุนประกันวินาศภัย สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จ่ายเงินชดเชยให้กับผู้เสียหาย หลังจากที่ได้มีการยื่นเรื่องผ่านมากว่า 10 ปี แต่เพิ่งจะทยอยได้รับเงินชดเชยไปเมื่อวันที่ 16 ส.ค.ที่ผ่านมา เพียงแค่1.18% ของจำนวนเงินที่ต้องจ่ายไปก่อนเท่านั้น
นายเกียรติศักดิ์ สุวรรณคาม หนึ่งในผู้เสียหายจากบริษัท สัมพันธ์ประกันภัย กล่าวว่า ได้มาเรียกร้องให้กระทรวงยุติธรรมเร่งรัดไปยังกรมบังคับคดีส่งเรื่องให้กับ คปภ. จ่ายเงินส่วนที่เหลือเพื่อเยียวยาความเดือดร้อนให้กับผู้เสียหาย ซึ่งที่ผ่านมาตนได้ขับรถเกิดอุบัติเหตุและต้องสำรองจ่ายซ่อมรถเองและคู่กรณีเป็นจำนวนเงินที่สูง จึงอยากได้เงินคืน
นายทรงธรรม พูนเกษมทรัพย์ รองอธิบดีกรมบังคับคดี กล่าวว่า กรมบังคับคดีจะเร่งดำเนินการที่จะรวบรวมรายชื่อเจ้าหนี้ของบริษัท สัมพันธ์ประกันภัย ประมาณ 8,000 ราย ที่ได้รับการเฉลี่ยหนี้คืนในจำนวน 1.18% ของมูลหนี้ เพื่อส่งมอบให้ คปภ.ไปดำเนินการจ่ายเงินส่วนต่างที่เหลือต่อไป เพื่อไม่ให้มีการจ่ายเงินซ้ำซ้อนกัน